Jagter steeds in ernstige toestand ná buffel hom gaffelFC Prinsloo is ersntig beseer nadat ‘n buffel hom gegaffel het. (Foto: Facebook) FC Prinsloo, die beroepsjagter wat verlede week ernstig beseer is nadat ŉ buffel hom gegaffel het, is steeds in ŉ ernstige toestand in ŉ hospitaal in Polokwane. Maroela Media het vroeër berig Prinsloo, wat kliënte op ŉ jagtog geneem het, is verlede Dinsdag beseer toe die buffel, wat in ŉ strik gevang was, hom gegaffel het. Die voorval het in die Makuya-reservaat naby Pafuri plaasgevind. Die dier, met ŉ afgebreekte kabelstrik om sy voorbeen, het Prinsloo glo uit ŉ digte bos bestorm. Na verneem word, het die dier Prinsloo gestamp en op die grond vasgepen, maar weggehardloop nadat hy een van die spoorsnyers wat saam met Prinsloo was, gesien het. Prinsloo is ŉ beroepsjagter by Bushmans Quiver, ŉ jagonderneming in Limpopo. Prinsloo se broer, Johan, het Vrydag gesê hy het intussen weer ŉ operasie ondergaan om enige tekens van infeksie te monitor. Prinsloo word ook steeds onder verdowing gehou, maar sy infeksie en koors verbeter geleidelik, het Johan Prinsloo gesê. Hy is egter steeds in ŉ baie ernstige toestand. Volgens Johan word daar baie goed na sy broer in die hospitaal omgesien. Op doktersaanbeveling gaan FC in dié stadium nie na ŉ private hospitaal oorgeplaas word nie. Johan het ook gesê talle mense ondersteun hulle in dié tyd. Die Professionele Jagtersvereniging van Suid-Afrika (Phasa) se Bewaring- en bemagtigingsfonds het intussen met ŉ geldinsamelingsprojek vir Prinsloo, wat nie ŉ mediese fonds het nie, begin.